INSTITUTT FOR KJEMI OG BIOTEKNOLOGI; ENZYMGRUPPEN

(Leder: Vincent Eijsink)

I enzymgruppen utvikler vi enzymer som kan anvendes i bearbeiding av biologiske råstoffer. Vi leter etter nyttige enzymer i naturen (bioprospektering) og vi prøver å optimalisere eksisterende enzymer ved hjelp av "enzyme engineering". Disse studier har to hovedmål: (1) enzymer og enzymvarianter som virker bra under bestemte industrielle forhold [1]og (2) grunnleggende kunnskap om enzymenes virkning [2-4]. Det å forstå hvordan tusenvis av forskjellige enzymer katalyserer like mange kjemiske reaksjoner i naturen er det langsiktige grunnleggende målet i vår forskning.

Gruppelederen har i lengre tid samarbeidet med en nederlandsk gruppe i utviklingen av proteaser og veiledet to stipendiater innen dette området. Arbeidet har ført til en rekke interessante enzymvarianter som blir eller vil bli testet i en rekke anvendelser, f eks. deproteinering av rekeskall og bearbeiding av proteinholdende slakteavfall mm. Vi har blant annet lagd en ekstrem stabil protease ([1]; Fig. 1) som tåler de ekstreme forhold som av og til er nødvendig for å bearbeide "vanskelige" råstoffer.

Vårt hovedprosjekt [3,4] er utvikling av en ”verktøykasse” med forskjellige optimaliserte enzymer som kan anvendes til å lage nye produkter på basis av sukkerpolymeren kitin. Vi ønsker å utvikle enzymteknologi for å bryte ned kitin på en spesiell og kontrollert måte slik at det dannes korte kitinfragmenter med høy verdi. Slike fragmenter er helt naturlige og ufarlige og de kan ha mange anvendelser, f eks som gjødsel og/eller pesticid i landbruket, som medisin, eller som sopphemmer i hudkrem. Per i dag finnes det verken kjemisk eller enzymatisk teknologi for å framstille slike kitinfragmenter i stor skala. Bedre utnyttelse av kitin vil gi god ressursøkonomi siden stoffet er en hovedkomponent i rekeskall og avfall fra annen skalldyrproduksjon.

Grunnleggende studier av kitinnedbrytende enzymer (kitinaser) er også interessante fordi mange parasitter (f eks den som forårsaker malaria) er avhengige av slike enzymer for å overleve. Vi jobber sammen med andre grupper for å finne kitinasehemmere som kanskje en dag kan anvendes i bekjempelse av malaria og andre sykdommer.



Som siste ledd i vårt enzymarbeid jobber vi med utvikling av melkesyrebakterier (som er ufarlige, såkalte "food grade" bakterier) som gode enzymprodusenter [5]. Dette gjør vi i samarbeid med de sterke melkesyrebakterie-miljøene som finnes på Ås og, gjennom en lisensavtale, med et bedrift i Nederland.

Etter mange år på sparebluss har vi nylig fått bedre finansiering, i hovedsak gjennom to strategiske programmer (med MATFORSK, SINTEF-kjemi og NOBIPOL/NTNU), et brukerstyrt prosjekt (med MATFORSK og Maritex AS) og to mindre prosjekter. De nye prosjektene vil gjøre det mulig å ta i bruk nyere teknikker innen ”enzyme engineering” (f eks in vitro evolusjon koblet mot rask testing av tusenvis av enzymvarianter med hjelp av roboter). Vi har en rekke utenlandske samarbeidspartnere med spisskompetanse innen felt som bioinformatikk og protein krystallografi. Vi satser på å bygge opp en del av denne kompetansen på Ås, ikke bare for å støtte vår egen forskning, men også fordi kunnskap om proteiner vil være viktig i funksjonell genomikkens tidsalder.

Fig. 1. Detalj av strukturen til en hyperstabil protease [1], som blant annet viser en disulfid bru (gul) som ble satt inn i enzymet





Fig. 2 Tre-dimensjonal struktur av en kitinase [3]. Det katalytiske glutamat residuet (Glu144) vises som grå og røde kuler.





Fig. 3 Del av det katalytiske mekanisme av


en kitinase [4]











